Diari Oficial de la Generalitat Valenciana


Sumari del DOGV 8041, del 17-05-2017 (2017/3362)

RESOLUCIÓ de 4 d'abril de 2017, de la Direcció General de Medi Natural i d'Avaluació Ambiental, per la qual s'ordena la publicació de la declaració d'impacte ambiental corresponent a l'expedient 36/15-AIA Pedreguer.
-----------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8041

Data del DOGV
:   17-05-2017

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2017/3362


Data del document
:   04-04-2017

Organisme emissor
:   Conselleria d'Agricultura, Medi Ambient, Canvi Climàtic i Desenvolupament Rural

Tipus de document
:   Resolució

Descriptors 

:   * Conselleria d'Agricultura, Medi Ambient, Canvi Climàtic i Desenvolupament Rural
    * impacte ambiental

RESOLUCIÓ de 4 d'abril de 2017, de la Direcció General de Medi Natural i d'Avaluació Ambiental, per la qual s'ordena la publicació de la declaració d'impacte ambiental corresponent a l'expedient 36/15-AIA Pedreguer. [2017/3362]  
De conformitat amb l'article 41.3 de la Llei 21/2013, de 9 de desembre, d'avaluació ambiental, el qual estableix la publicació en el Diari Oficial de la Comunitat Valenciana de la declaració d'impacte ambiental, resolc:  
  
Publicar en el Diari Oficial de la Generalitat Valenciana la declaració d'impacte ambiental corresponent a l'expedient 36/15-AIA Pedreguer.  
  
«Declaració d'impacte ambiental  
Expedient: 842-7894-GZK-X.  
Títol: magatzem de residus metàl·lics i no metàl·lics.  
Promotor: Reciclajes Fergometal, SL.  
Autoritat substantiva: Ajuntament de Pedreguer.  
Localització: avinguda de les Indústries, 12, Pedreguer (Alacant).  
  
Descripció del projecte  
L'objecte del projecte és l'obtenció de la llicència ambiental per a establir i desenvolupar l'activitat de magatzem de residus metàl·lics i no metàl·lics en una nau industrial ja construïda en l'avinguda de les Indústries, 12, polígon industrial les Galgues del terme municipal de Pedreguer.  
Segons el projecte, es tracta d'una nau industrial construïda amb estructura metàl·lica del tipus pòrtic totalment independent, que està tancada lateralment per mitjà de murs de formigó prefabricat. S'hi accedeix per la façana oberta a l'avinguda de les Indústries. El local té una superfície de 503 m², 35 m² dels quals s'ocuparan per a oficines i lavabos i la resta es destinarà a zona de càrrega i descàrrega, magatzematge en contenidors i zona per al trànsit de vehicles. La solera de la nau és de formigó.  
L'activitat disposarà de subministrament d'aigua corrent, energia elèctrica i connexió al clavegueram.  
Limítrofs a l'activitat, hi ha una nau d'estructura independent, junt amb el tancament posterior. Actualment, no s'ha edificat cap construcció als costats.  
  
Procés industrial  
Segons indica el projecte, es pretén realitzar l'aplec de ferralla i altres residus (coure, metalls fèrrics, metalls no fèrrics, bateries, paper/cartó, roba usada, palets de fusta, plàstics, xicotets electrodomèstics, televisors, pantalles d'ordinador, impressores...). El procés descrit és el següent:  
1. Recepció dels residus: es realitzarà a l'entrada de la nau industrial, en la zona de trànsit de vehicles, al costat de l'administració. Seran aportats directament per particulars. Els residus que no complisquen les condicions establides per l'empresa seran rebutjats. Es comprovarà la documentació i es realitzarà el pesatge d'aquests, i s'anotarà en el llibre de registre.  
2. Emmagatzemament: els residus es descarregaran directament del vehicle al contenidor corresponent, llevat que hagen de tindre algun dels processos següents:  
- Premsat de paper i cartó per a reduir-ne el volum.  
- Pelat del fil elèctric, per a facilitar-ne la manipulació i afavorir-ne la valoració.  
No es preveu la realització d'operacions de descontaminació o eliminació dels residus emmagatzemats.  
3. Entrega a gestors autoritzats: quan l'aplec de materials és suficient, es contactarà amb una empresa gestora que els recollirà.  
La codificació dels residus per als quals se sol·licita la corresponent autorització administrativa d'emmagatzemament temporal, segons la Decisió de la Comissió de 18 de desembre de 2014, per la qual es modifica la Decisió 2000/532/CE, sobre la llista de residus, de conformitat amb la Directiva 2008/98/CE del Parlament Europeu i del Consell, són els següents:  
15 01 01 Envasos de paper i cartó.  
15 01 02 Envasos de plàstic.  
15 01 03 Envasos de fusta.  
15 01 09 Envasos tèxtils.  
16 06 01\* Bateries de plom.  
16 06 02\* Acumuladors de Ni-Cd.  
16 06 03\* Piles que contenen mercuri.  
16 06 04 Piles alcalines (excepte les del codi 16 06 03).  
16 06 05 Altres piles i acumuladors.  
16 06 06\* Electròlit de piles i acumuladors recollit selectivament.  
  
17 04 01 Coure, bronze, llautó.  
17 04 10\* Cables que contenen hidrocarburs, quitrà d'hulla i altres substàncies perilloses.  
19 10 02 Residus no ferris.  
19 12 01 Paper i cartó.  
19 12 03 Metalls no ferris.  
19 12 04 Plàstic i cautxú.  
20 01 01 Paper i cartó.  
20 01 10 Roba.  
20 01 11 Matèries tèxtils.  
20 01 35\* Equips elèctrics i electrònics rebutjats, diferents dels especificats en els codis 20 01 21 i 20 01 23, que contenen components perillosos.  
20 01 36 Equips elèctrics i electrònics rebutjats diferents dels especificats en els codis 20 01 21, 20 01 23 i 20 01 35.  
20 01 38 Fusta diferent de l'especificada en el codi 20 01 37.  
20 01 39 Plàstics.  
20 01 40 Metalls.  
La capacitat de classificació i emmagatzemament de la instal·lació no superarà les 10 tones diàries.  
La maquinària que intervindrà en el procés industrial serà: una premsa de paper/cartó, una màquina de pelar fil i dues bàscules de pesatge.  
  
Tramitació administrativa  
- Amb data 8 d'abril de 2015, l'Ajuntament de Pedreguer trasllada l'expedient de sol·licitud de llicència ambiental per a l'activitat de magatzem de residus metàl·lics i no metàl·lics, a fi d'obtindre la declaració d'impacte ambiental ordinària preceptiva i prèvia a la concessió de la llicència. A l'ofici de remissió s'adjunta: expedient administratiu (que inclou certificat d'informació pública per un termini de 20 dies i informe de compatibilitat urbanística), projecte de llicència i estudi d'impacte ambiental (EIA).  
- El 14 de juliol de 2015, es va remetre al promotor i a l'Ajuntament de Pedreguer (òrgan substantiu) el requeriment per a procedir a l'esmena de determinades deficiències en la documentació administrativa i tècnica aportada. S'hi advertia, entre altres aspectes, l'existència de risc d'inundació en la zona projectada, s'instava el promotor a proposar les mesures necessàries per a prevenir i corregir aquest risc i s'indicava a l'Ajuntament que, una vegada modificada la documentació tècnica, consultara el Servei d'Ordenació del Territori (SOT) perquè es pronunciara en matèria de la seua competència. Al mateix temps, es donava trasllat d'un informe en el qual SOT determinava la incompatibilitat, pel risc d'inundació de la zona, per a una activitat plantejada en el mateix polígon, de característiques semblants a la del projecte actual.  
  
- El 26 de novembre de 2016, l'Ajuntament remet la publicació de l'edicte en el BOP d'Alacant i una còpia de l'informe emés pel SOT. No es remet la documentació que modifique o amplie la documentació tècnica ja presentada pel promotor.  
- El 25 de gener de 2017, l'Ajuntament remet el certificat d'informació pública per correu electrònic. La documentació aportada per l'Ajuntament es considera suficient per a emetre aquesta declaració d'impacte ambiental ordinària.  
- El certificat d'informació pública indica que l'expedient s'ha sotmés a informació pública mitjançant la publicació de l'edicte en el Butlletí Oficial de la Província d'Alacant número 182, de 21 de setembre de 2016, i la notificació als veïns limítrofs. Transcorregut el termini de trenta dies, no s'han presentat al·legacions respecte d'això.  
Consultes  
- L'Ajuntament de Pedreguer, òrgan encarregat de realitzar el tràmit de consultes a les administracions públiques afectades, va remetre a aquest servei una còpia de l'informe emés pel SOT la conclusió del qual és la següent:  
«Per tot això que s'ha exposat, la instal·lació d'una activitat de magatzem de residus metàl·lics i no metàl·lics en l'avinguda de les Indústries, número 12, del polígon industrial les Galgues de Pedreguer està afectada per risc d'inundació i es considera incompatible, segons les determinacions normatives del Pla d'Acció Territorial de Caràcter Sectorial sobre Prevenció del Risc d'Inundació a la Comunitat Valenciana».  
- El 30 de gener de 2017, el SOT remet per correu electrònic una còpia de l'informe original a aquest servei, la qual s'adjunta a la present resolució.  
  
Consideracions ambientals  
A) Les consideracions finals de l'informe del SOT són les següents:  
Atés que la implantació de la instal·lació que s'analitza es preveu sobre sòl urbà de caràcter industrial en el polígon industrial les Galgues, i vist que el seu desenvolupament s'ha efectuat sobre una zona amb alta complexitat hidrològica i geomorfològica que comporta conseqüències hidràuliques d'inundació molt determinants sobre el territori que conforma la vall drenada pel barranc de Fusta o d'Almarx», es considera que:  
1. Se li aplica directament l'article 20 de la normativa del PATRICOVA que determina l'obligació dels ajuntaments de verificar la incidència del risc; de realitzar, amb altres administracions, les actuacions de defensa prioritàries, i a imposar condicions d'adequació d'usos i edificis. Encara que en aquest cas concret s'ha de tindre en compte que:  
- La verificació del risc està determinada amb precisió per la cartografia i les dades del SNCZI i completada amb les incidències geomorfològiques definides en la cartografia del PATRICOVA, encara que sempre cal realitzar un estudi d'inundabilitat de major escala que precise el model aplicat (en aplicació de l'article 11 de la normativa mencionada).  
- La minimització del risc d'inundació a partir de la implantació d'actuacions de defensa es mostra complicada i de difícil aplicació, si s'atén la complexitat geomorfològica de la zona (vegeu la figura 6 de l'informe adjunt) i la consolidació de la urbanització del polígon industrial, ja que les dues circumstàncies incideixen en la dificultat de realitzar obres que comporten la minimització dels cabals, les velocitats i les àrees afectades, més si tenim en compte com circula de constret el barranc de Fusta o d'Almarx, al seu pas pel polígon industrial.  
  
- Respecte de les edificacions, estan pràcticament consolidades en la totalitat, no sols en el marge esquerre sinó també en la dreta del barranc mencionat, amb la qual cosa únicament quedaria la possibilitat de regular els usos acceptables per a aquesta zona inundable.  
2. S'ha de complir la Directriu 65.d de l'estratègia territorial de la Comunitat Valenciana (Decret 1/2011), on s'estableix, com un principi director de la planificació i gestió dels riscos naturals i induïts, aplicar estrictament el principi de precaució en els territoris amb elevats riscos naturals i induïts, com és el cas per a la implantació d'usos que emmagatzemen i gestionen residus contaminants on es poden donar avingudes amb calats entre 1,5 metres i 2 metres per a períodes de retorn de 500 anys.  
3. S'ha d'acatar la voluntat legislativa recollida en el Reial decret 903/2010, sobre l'avaluació i gestió de riscos d'inundació, que persegueix reduir les conseqüències de les inundacions mitjançant la gestió del risc emparat en la reducció de les conseqüències adverses potencials sobre la salut de la població, el medi ambient, les activitats econòmiques, les infraestructures i el patrimoni cultural, i s'advoca perquè els instruments d'ordenació territorial i urbanística no puguen incloure determinacions que no siguen compatibles amb el contingut dels plans de gestió del risc d'inundació.  
4. La implantació de l'ús sol·licitat comportarà un increment significatiu del risc produït per la inundació, no derivat directament de l'augment del calat, la velocitat o el temps de permanència de la zona inundada (com a conseqüència del procés d'urbanització), sinó del transport i dispersió de substàncies contaminants (bateries, electrodomèstics, pantalles, etc.) procedents dels residus emmagatzemats en la planta. Per tant, es pot parlar d'una assimilació de concepte de fons al que determina l'article 23.3 de la normativa urbanística del PATRICOVA.  
  
5. L'activitat proposada és especialment vulnerable davant del risc d'inundació, com indica el que es preveu com a ús prohibit en el sòl no urbanitzable (article 18.2 de la normativa mencionada), i determinarà un increment de la vulnerabilitat de la zona i pot produir afeccions a tercers aigües avall de la instal·lació, cosa que apunta al fet que es considere com una implantació negativa i incompatible per a la zona.  
Ateses aquestes consideracions i la normativa mencionada, es considera que la instal·lació està afectada per perillositat d'inundació de nivell 2 i dins de la zona de flux preferent i la seua implantació seria inacceptable, atenent el principi de precaució, els seus efectes negatius sobre la zona inundable, les seues repercussions aigües avall de la instal·lació, l'incompliment de la voluntat de minimitzar les afeccions d'inundabilitat expressades en la normativa estatal i la dificultat d'implantar actuacions de defensa que minimitzen les afeccions existents.  
B) Encara que l'informe de compatibilitat urbanística emés per l'Ajuntament indica que l'activitat és compatible amb la normativa i el planejament urbanístic municipal, la incompatibilitat de l'activitat per risc d'inundació en la zona projectada, establida per l'òrgan competent en matèria d'inundabilitat, és determinant en la viabilitat del projecte i, en conseqüència, en l'avaluació ambiental de l'expedient, sense perjuí que pogueren existir altres aspectes ambientals a considerar en l'exercici de l'activitat.  
  
Consideracions jurídiques  
1. El projecte ha sigut sotmés al procediment d'avaluació d'impacte ambiental, d'acord amb l'apartat 6.c.2 de l'annex I del Decret 162/1990, de 15 d'octubre, del Consell de la Generalitat, pel qual s'aprova el Reglament per a l'execució de la Llei 2/1989, de 3 de març, d'impacte ambiental i modificat pel Decret 32/2006, de 10 de març.  
  
2. L'expedient ha observat els tràmits previstos en la Llei 21/2013, de 9 de desembre, d'avaluació ambiental i en les altres disposicions que se li apliquen.  
3. L'article 13 del Decret 158/2015, de 18 de setembre, del Consell, pel qual s'aprova el Reglament orgànic i funcional de la Conselleria d'Agricultura, Medi Ambient, Canvi Climàtic i Desenvolupament Rural, modificat pel Decret 80/2016, d'1 de juliol, atribueix a la Direcció General de Medi Natural i d'Avaluació Ambiental la competència en matèria d'avaluació ambiental estratègica i de projectes.  
Per tot això, fent ús de les facultats que tinc legalment atribuïdes, formule la següent resolució:  
  
Primer  
Estimar no acceptable, només als efectes ambientals, l'activitat de magatzem de residus metàl·lics i no metàl·lics, el titular de la qual és Reciclajes Fergometal, SL, en la ubicació proposada en l'avinguda de les Indústries, 12, Pedreguer (Alacant), està afectada per risc d'inundació i es considera incompatible, segons les determinacions normatives del Pla d'Acció Territorial de Caràcter Sectorial sobre Prevenció del Risc d'Inundació a la Comunitat Valenciana, com ha assenyalat el Servei d'Ordenació del Territori.  
  
Segon  
Notificar a les parts interessades que, contra aquesta resolució, ja que no és un acte definitiu en via administrativa, no es pot interposar cap recurs, la qual cosa no és inconvenient perquè puguen utilitzar-se els mitjans que en defensa del seu dret i interessos estimen pertinents.  
  
Tercer  
Publicar en el Diari Oficial de la Generalitat Valenciana aquesta declaració d'impacte ambiental, d'acord amb el que estableix l'article 41 de la Llei 21/2013, de 9 de desembre, d'avaluació ambiental.  
La regulació de la vigència de la present declaració d'impacte ambiental serà l'establida en l'article 43 de la Llei 21/2013.  
  
València, 22 de febrer de 2017.- El director general de Medi Natural i d'Avaluació Ambiental: Antoni Marzo i Pastor.»  
  
València, 4 d'abril de 2017.- El director general de Medi Natural i d'Avaluació Ambiental: Antoni Marzo i Pastor.